b'\n_START_ARTICLE_\nTimava\n_START_SECTION_\nZemljopisne karakteristike\n_START_PARAGRAPH_\nAko se ra\xc4\x8duna da je izvor Reka onda Timava izvire kod Turkovih \xc5\xa1kulja na ju\xc5\xbenoj strani Sne\xc5\xbenika u Hrvatskoj, zatim te\xc4\x8de u pravcu zapada kroz slovenski kras 54 km i zatim ponire u Mohor\xc4\x8di\xc4\x8devu jamu kod \xc5\xa0kocjanske jame. Podzemnim kanalom te\xc4\x8de 39 km do naselja San Giovanni di Duino (\xc5\xa0tivan) u op\xc4\x87ini Duino-Aurisina kod Trsta gdje ponovno izlazi na povr\xc5\xa1inu (izvire), a zatim nakon svega 2 km toka utje\xc4\x8de u Tr\xc5\xa1\xc4\x87anski zaljev kod Ribi\xc5\xa1kog naselja izme\xc4\x91u Monfalcona i Duina._NEWLINE_Timava je kr\xc5\xa1ka rijeka ponornica, prije se mislilo da je ona samo nastavak Reke najve\xc4\x87e slovenske ponornice, ali je preciznim hidrografskim istra\xc5\xbeivanjima u 20. stolje\xc4\x87u ustanovljeno da ona dobija samo 1/3 voda od Reke a 2/3 od rijeka Vipave i So\xc4\x8de i oborinskih podzemnih voda kr\xc5\xa1ke visoravni.\n_START_SECTION_\nTimava kroz povijest\n_START_PARAGRAPH_\nO Timavi su pisali ve\xc4\x87 anti\xc4\x8dki pisci Livije, Strabon i Vergilije koji je naveo da Timava ima devet izvora . Kod izvora se nalazilo rimsko naselje Fons Timavi._NEWLINE_Za vrijeme austrugarske tok rijeke Timave bio je granica izme\xc4\x91u Austrijskog primorja i Kranjske .'